ธพว.ช่วยล้างหนี้ แท็กซี่เอื้ออาทร
เอสเอ็มอีแบงก์ผุดโครงการช่วยแท็กซี่เอื้ออาทรล้างหนี้ จำนวนกว่า 600 ราย
30 มี.ค. 2559

เอสเอ็มอีแบงก์ผุดโครงการช่วยแท็กซี่เอื้ออาทรล้างหนี้ จำนวนกว่า 600 ราย
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เปิดเผยว่า คณะกรรมการธนาคารได้เห็นชอบมาตรการไกล่เกลี่ยหนี้ให้กับลูกค้าที่ประกอบอาชีพขับรถแท็กซี่ในโครงการแท็กซี่เอื้ออาทรของรัฐบาลชุดที่ผ่านมา และเป็นหนี้เสียกว่า 600 ราย คิดเป็นมูลหนี้หลายร้อยล้านบาท โดยก่อนหน้านี้ได้เจรจาไกล่เกลี่ยหนี้ได้แล้วกว่า 200 ราย 
สำหรับมาตรการช่วยเหลือ แยกเป็นกลุ่มลูกหนี้ที่เหลือภาระหนี้ไม่เกิน 3.6 แสนบาท/ราย หรือสามารถขับรถแท็กซี่เพื่อหารายได้อีก 3 ปี จะปรับลดวงเงิน คิดอัตราดอกเบี้ยผ่อนปรน โดยให้เหลือค่างวดผ่อนคืนธนาคารเฉลี่ยไม่เกิน 1 หมื่นบาท/เดือน ส่วนมูลหนี้คงค้างเกิน 3.6 แสนบาท ที่มีกว่า 100 ราย อยู่ระหว่างหามาตรการช่วยเหลือ
ทั้งนี้ ปี 2559 เอสเอ็มอีแบงก์เตรียมงบ 300 ล้านบาท ตั้งศูนย์นวัตกรรมเพื่อสนับสนุนให้ลูกค้าเอสเอ็มอีใช้เทคโนโลยีในการผลิตสินค้า และยังคงปล่อยสินเชื่อใหม่ที่ 3.5 หมื่นล้านบาท ไม่มีการปรับเป้าหมายขึ้นเพราะไม่ต้องการกดดันพนักงานให้เร่งปล่อยสินเชื่อมาก